MONNA mongwe wa kwa New York (U.S.A.) o anela jaana: “Morwaake ebong Jonathan o ne a etetse ditsala tsa gagwe tse di nnang sekgala sa dimaele [dikilometara] di sekae fela go tswa fa gae. Mosadi wa me, Valentina, o ne a sa rate fa a etela koo. O ne a nna a tshogile dikoloi. Mme lefa go ntse jalo morwaake o ne a rata go ithuta ka dieleketeroniki, mme ditsala tsa gagwe di ne di na le lefelo le ba berekelang mo go lone koo a neng a ka dira se a se ithutileng teng. Ke ne ke le kwa gae kwa bophirima jwa Manhattan, kwa New York. Mosadi wa me o ne a seyo a etetse masika a gagwe kwa Puerto Rico. ‘Jonathan o tloga a tsena jaanong,’ ke ne ke akanya jalo. Go tswa foo bele ya mojako e ne ya lela. ‘E tshwanetse ya bo e le ene.’ E ne e se ene. E ne e le mapodise le ba kalafi. ‘A o itse laesense eno ya go kgweetsa?’ go ne ga botsa jalo moofisiri wa mapodise. ‘Ee, ke ya morwaake, Jonathan.’ ‘Re go tshwaretse dikgang tse di seng monate. Go nnile le kotsi, mme . . . morwao, . . . morwao o tlhokafetse.’ Karabo ya me ya ntlha e ne ya nna, ‘Ga go a nna jalo!’ Tiragalo eo e e garolang pelo e ne ya phunya ntho mo dipelong tsa rona e le jaanong e santseng e fola, lefa go setse go fetile dingwaga jaanong.”